Thelyphonida

Thelyphonida er en orden av edderkoppdyr. Gruppen omfatter alle de store artene i gruppen svepeskorpioner.

 Utseende 
Store (25–85 mm ikke medregnet haletråden), mørkfargede edderkoppdyr. Pedipalpene er utformet som svært kraftige, piggete griperedskaper, med eller uten gripeklo i spissen. Pedipalpenes innerste ledd er stort med korte, kraftige pigger, disse leddene brukes som tyggeflater for å male opp maten. Celicerene er ganske små. De har åtte øyne som fordeler seg med to lengst foran på cephalothorax og tre på hver side. Kroppen er avlang og litt flat, beina forholdsvis korte bortsett fra forbeina som er meget lange og tynne og brukes som antenner. Kroppen er tydelig innsnørt mellom forkroppen, som har et felles ryggskjold (carapax) og bakkroppen, som har 12 ryggplater. Bakerst har de en lang, svepeformet haletråd som tilsvarer halen hos skorpioner. I det hele tatt kan de ligne på skorpioner, men skiller seg klart fra dem på pedipalpenes og halens form.

 Levevis 
I likhet med skorpionene er de nattaktive rovdyr som trivest godt i både tørre og litt fuktigere områder. Ulikt mange andre edderkoppdyr har de ikke giftkjertler, men river i stykke byttet med de meget kraftige, piggete pedipalpene. De kan forsvare seg ved å sprøyte ut en eddikluktende væske, derav det amerikanske navnet "vinegarroons". Denne væsken spruter ut fra dyser på hver side av haletråden, og siden bakkroppen er meget bevegelig kan de rette strålen ganske treffsikkert mot målet på en avstand opptil en halv meter.

 Reproduksjon 
Hannen overfører en spermatofor til hunnen, som etter befruktningen legger opptil 35 egg. Hun vokter over disse til de klekker, da kryper de nyklekte ungene opp på ryggen hennes og holder seg fast med spesielle sugekopper. Ungene rir på moren en tid, men det varer ikke lenge før hun dør, de sprer seg da.

 Utbredelse 
De er først og fremst utbredt i varme områder. Gruppen mangler i Europa og Australia, og i Afrika finnes det bare innførte arter. De vil gjerne ha det ikke for tørt, og søker ly under steiner, døde tømmerstokker og lignende.

 Systematisk inndeling 
Alle de nålevende artene regnes til én familie, Thelyphonidae.

 rekke leddyr, Arthropoda
 underrekke Chelicerata
 klasse edderkoppdyr, Arachnida – omfatter de landlevende cheliceratene
 gruppe Micrura
 gruppe Megoperculata
 gruppe Tetrapulmonata
 gruppe Pedipalpi
 gruppe svepeskorpioner (i vid forstand), Camarostomata
 orden Schizomida
 orden Thelyphonida (før kalt Uropygi)
 familie Thelyphonidae Lucas 1835
 underfamilie Hypoctoninae Pocock 1899 — Afrika, India, Sørøst-Asia, Karibia og Sør-Amerika
 Etienneus africanus (Hentschel, 1899) – Vest-Afrika
 slekten Hypoctonus Thorell, 1888 – 19 arter, Sørøst-Asia
 slekten Labochirus Pocock, 1894 – 3 arter, India og Sri Lanka
 slekten Thelyphonellus Pocock, 1894 – 3 arter, Sør-Amerika og Karibia
 underfamilie Mastigoproctinae Speijer 1933 [=Uroproctinae Rowland & Cooke 1973] — Karibia, Sør-Amerika, Filippinene, India
 slekten Mastigoproctus Pocock, 1894 – 16 arter, én art fra Hongkong, de øvrige fra Amerika
 Mastigoproctus giganteus (Lucas, 1835) – største art, opptil 85 mm, sørlige USA og Mexico
 Mimoscorpius pugnator (Butler, 1872) — Filippinene
 Uroproctus assamensis (Stoliczka, 1869) — India, Bangladesh
 underfamilie Thelyphoninae Lucas, 1835
 slekten Abaliella Strand, 1928 – 6 arter, Ny-Guinea, Filippinene og Samoa
 Chajnus renschi Speijer, 1936 — Lombok
 slekten Ginosigma Speijer, 1936 – 2 arter, Sørøst-Asia
 Glyptogluteus angustus Rowland, 1973 — Filippinene
 slekten Minbosius Speijer, 1933 – 2 arter, Sørøst-Asia
 slekten Tetrabalius Thorell, 1888 – 6 arter, Indonesia
 slekten Thelyphonus Latreille, 1802 – 30 arter, Sørøst-Asia og Oseania
 underfamilie Typopeltinae Rowland & Cooke, 1973
 slekten Typopeltis Pocock, 1894 – 12 arter, Øst- og Sørøst-Asia
 utdødd familie † Geralinuridae Scudder 1886: fossil fra karbon
 † slekten Geralinura Scudder, 1884 — Fossil, 6 arter fra karbon
 fossile arter med usikker plassering:
 † Proschizomus petrunkevitchi Dunlop & Horrocks 1996 — øvre karbon, Storbritannia
 † Mesoproctus rowlandi Dunlop 1998 — nedre kritt, Brasil

 Eksterne lenker 

 Bildegalleri over nordamerikanske arter

Kategori:Edderkoppdyr
Kategori:Dyr formelt beskrevet av Pierre André Latreille
Kategori:Edderkoppdyr formelt beskrevet i 1804